Borja Mayoral

Borja Mayoral Moya (s. 5. huhtikuuta 1997 Parla, Espanja) on espanjalainen jalkapalloilija, joka edustaa Espanjan Primera Divisiónissa pelaavaa Getafea. Oikeajalkainen Mayoral on pelipaikaltaan hyökkääjä.
Seurajoukkueura.
Alkuvaiheet Real Madridissa.
Mayoral edusti Real Madridin juniorijoukkueita vuodesta 2007 alkaen. Kaudella 2014–2015 hän oli yhdessä ottelussa edustusjoukkueen vaihtopenkillä. Mayoral pelasi kauden aikana myös seuran reservijoukkueessa Real Madrid Castillassa viisi ottelua tehden niissä kaksi maalia. Debyyttinsä Real Madridin edustusjoukkueessa Mayoral teki 31. lokakuuta 2015 La Ligan ottelussa Las Palmasia vastaan, jossa hän pääsi vaihdosta kentälle Toni Kroosin tilalle ottelun loppuminuuteilla. Hän pelasi seuran edustusjoukkueessa kaudella 2015–2016 kuusi ottelua.
VfL Wolfsburg (2016–2017).
Heinäkuussa 2016 Mayoral siirtyi Saksan Bundesliigan VfL Wolfsburgiin yksivuotisella lainasopimuksella. Lainakaudellaan Wolfsburgissa hän pelasi 19 bundesliigaottelua ja teki niissä kaksi maalia: ensimmäisen 3. joulukuuta 2016 Hertha Berliniä vastaan ja toisen 24. helmikuuta 2017 Werder Bremeniä vastaan. Hän pelasi kaudella 2016–2017 myös kaksi Saksan cupin ottelua.
Paluu Real Madridiin (2017–2018).
Mayoral palasi kaudeksi 2017–2018 Real Madridiin ja teki ensimmäisen maalinsa Real Madridin edustusjoukkueessa 17. syyskuuta 2017 La Liga -ottelussa Real Sociedadia vastaan. Hän pelasi kaudella 2017–2018 17 sarjaottelua, joista kolme avauskokoonpanossa, ja teki niissä kolme maalia. Mestarien liigassa Mayoral debytoi 13. syyskuuta 2017 ottelussa APOELia vastaan. Hän pelasi Real Madridin kolmanteen peräkkäiseen mestaruuteen päättyneellä kaudella Mestarien liigassa neljä ottelua, joista kaikki olivat alkulohko-otteluita. Hän teki kauden ainoan maalinsa Mestarien liigassa 6. joulukuuta 2017 Borussia Dortmundia vastaan. Mayoral ehti pelata kaudella 2018–2019 Real Madridissa vain UEFA Super Cup -ottelun Atlético Madridia vastaan.
Levante (2018–2020).
Mayoral siirtyi elokuussa 2018 Real Madridista saman sarjan Levanteen yksivuotisella lainasopimuksella, jota pidennettiin myöhemmin kattamaan myös kausi 2019–2020. Ensimmäisellä lainakaudellaan Levantessa Mayoral pelasi 29 La Liga -ottelua ja teki niissä kolme maalia. Kaudella 2019–2020 hän teki kahdeksan maalia 38 La Ligan ottelussa. Mayoral pelasi Levantessa kahden lainakautensa aikana myös kuusi Copa del Reyn ottelua ja teki niissä kolme maalia.
AS Roma (2020–2022).
Mayoral aloitti kauden 2020–2021 jälleen Real Madridissa, mutta pelasi seurassa vain kaksi ottelua ennen siirtymistään italialaisseura AS Romaan kaksivuotisella lainasopimuksella lokakuussa 2020. Ensimmäisellä kaudellaan Romassa Mayoral pelasi 31 Serie A -ottelua ja teki niissä 10 maalia. Eurooppa-liigassa hän pelasi 13 ottelua ja oli seitsemällä maalillaan Eurooppa-liigan kauden 2020–2021 jaetusti paras maalintekijä yhdessä Gerard Morenon, Pizzin ja Yusuf Yazıcın kanssa.
Kaudella 2021–2022 Mayoralin peliaika Romassa väheni huomattavasti uuden päävalmentajan José Mourinhon alaisuudessa. Mayoral pelasi toisella lainakaudellaan Romassa vain viisi Serie A -ottelua, joista yhden avauskokoonpanossa, sekä viisi ottelua Konferenssiliigassa, jossa hän teki yhden maalin alkulohkon päätösottelussa TsSKA Sofiaa vastaan.
Getafe (2022–).
Mayoralin lainasopimus Romassa purettiin tammikuussa 2022 ja hän siirtyi loppukauden mittaisella lainasopimuksella espanjalaisseura Getafeen. Lainasopimukseen sisältyi myös osto-optio. Kevätkaudella 2022 Mayoral pelasi Getafessa 18 ottelua, joissa hän teki kuusi maalia. Getafe käytti elokuussa 2022 lainasopimukseen sisältyneen osto-option ja Mayoral siirtyi Real Madridista Getafeen pysyvästi viisivuotisella sopimuksella. Getafe maksoi Mayoralista noin 10 miljoonan euron siirtokorvauksen.
Ensimmäisellä kaudellaan Getafen sopimuspelaajana Mayoral pelasi 35 sarjaottelua ja teki niissä kahdeksan maalia. Kaudella 2023–2024 Mayoral teki La Ligassa 27 ottelussa 15 maalia, joka on toistaiseksi hänen ammattilaisuransa paras maalimäärä yhden sarjakauden aikana. Kaudella 2024–2025 Mayoral pelasi 24 sarjaottelua ja teki niissä viisi maalia.
Maajoukkueura.
Mayoral edusti vuonna 2013 Espanjan alle 17-vuotiaiden maajoukkuetta kahdessa ottelussa tehden yhden maalin. Vuodesta 2014 hän kuului alle 19-vuotiaiden joukkueeseen. Vuoden 2015 alle 19-vuotiaiden EM-kilpailuissa Mayoral voitti maalikuninkuuden kolmella osumallaan ja juhli myös EM-kultaa. Mayoral edusti Espanjan alle 21-vuotiaiden maajoukkuetta EM-kilpailuissa 2017, joissa hän pelasi kaksi ottelua Espanjan saavuttaessa turnauksessa hopeaa. Hän pelasi myös kaikki viisi ottelua Espanjan mestaruuteen päättyneissä EM-kilpailuissa 2019 ja teki niissä kaksi maalia.
Yksityiselämä.
Mayoral sairastaa ykköstyypin diabetesta, joka hänellä todettiin neljävuotiaana.
Saavutukset.
Real Madrid
Espanja
Henkilökohtainen